Beurtkrag ‘vir eers’ opgeskortEskom se Tutuka-kragsentrale. (Foto: Eskom) Eskom het die afgelope ses dae – terwyl Suid-Afrikaners weereens aan beurtkrag onderwerp is – gebruik om herstel- en instandhoudingswerk aan sommige van sy opwekkingseenhede te doen. Die kragvoorsiener waarsku nietemin dat beurtkrag steeds weer op kort kennisgewing ingestel kan word. Beurtkrag het van verlede Donderdag tot vanoggend om 05:00 geduur, waarna dit opgeskort is. “Hoewel ons sommige van ons noodopwekkingsreserwes kon opvul, moes ons in hierdie tyd steeds daarop staatmaak om die kragstelsel te steun. “Hoewel Eskom beurtkrag in hierdie stadium kon opskort, is daar steeds beduidende risiko’s by sommige opwekkingseenhede wat Eskom kan dwing om beurtkrag op kort kennisgewing in te stel, sou ons enige verdere opwekkingskapasiteit verloor.” Die Cahora Bassa-skema het Saterdag met sy jaarlikse instandhoudingswerk begin wat tot ŉ verlies van 650 MW aan die stelsel gelei het. Die skema sal na verwagting teen môre weer krag teen volle kapasiteit kan lewer. Sommige ander eenhede is sedert Vrydag weer aanlyn gebring en het gehelp om druk op die stelsel te verlig, maar daar was die laaste paar dae hernieude probleme by sekere opwekkingseenhede. “Hoewel ons sommige van die noodopwekkingsreserwekapasiteit kon aanvul, was dit nie voldoende om druk op die stelsel te verminder nie.” Onbeplande herstelwerk het tot ŉ verlies van 14 868 MW aan die stelsel gelei, terwyl beplande instandhoudingswerk ŉ verlies van 5 277 MW tot gevolg gehad het. Sommige van die eenhede wat geraak is, sou oornag en oor die volgende paar dae weer aanlyn gebring word en behoort druk op die sukkelende stelsel te verlig. Dit sluit in eenhede by Kriel, Majuba, Hendrina, Lethabo en Tutuka.